|  |
| --- |
| **N Á R O D N Á R A D A  S L O V E N S K E J R E P U B L I K Y** |
| **IV. volebné obdobie** |

**Návrh**

**zákon**

**z.........2008,**

**ktorým sa mení a dopĺňa**

**zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, obvodných pozemkových úradoch, pozemkovom fonde a o pozemkových spoločenstvách v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení zákona Slovenskej národnej rady č. 293/1992 Zb., zákona Slovenskej národnej rady č. 323/1992 Zb., zákona Národnej rady Slovenskej republiky č. 187/1993 Z. z., zákona Národnej rady Slovenskej republiky č. 180/1995 Z. z., zákona Národnej rady Slovenskej republiky č. 222/1996 Z. z., zákona č. 80/1998 Z. z., zákona č. 256/2001 Z. z., zákona č. 420/2002 Z. z., zákona č. 518/2003 Z. z., zákona č. 217/2004 Z. z., zákona č. 523/2004 Z. z., zákona č. 549/2004 Z. z. a zákona č. 571/2007 sa mení a dopĺňa takto:

**1.** § 34 sa dopĺňa odsekmi 17 a 18, ktoré znejú:

„(17) Pozemkový fond na svojej internetovej stránke zverejní do piatich dní od podpisu

a) zmluvy, na základe ktorých prevádza bezplatne do vlastníctva oprávnených osôb pozemky, ak týmto oprávneným osobám nemožno vydať pôvodné pozemky podľa osobitných predpisov,

b) zmluvy o výmene pozemkov s vlastníkmi, na pozemkoch ktorých je zriadená záhradková alebo chatová osada,

c) nájomné zmluvy, ktoré uzatvára podľa osobitného zákona.23hb)

(18) Pri zverejňovaní zmlúv podľa odseku 17 sa nezverejňujú rodné čísla fyzických osôb.“.

Poznámka pod čiarou k odkazu 23hb znie:

„23hb) § 18 zákona Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov.“.

**2.** Za § 42n sa vkladá nový § 42o, ktorý vrátane nadpisu znie:

„§ 42o

Prechodné ustanovenia účinné od 1. mája 2008

1. Pozemkový fond zverejní do 31. júla 2008 podľa § 34 ods. 17 zmluvy, ktoré boli uzavreté od 4. júla 2006 do 30. apríla 2008.
2. Pozemkový fond zverejní do 30. septembra 2008 podľa § 34 ods. 17 zmluvy, ktoré boli uzavreté do 3. júla 2006.“.

**Čl. II**

Tento zákon nadobúda účinnosť 1. mája 2008.